PF จ่อขายหุ้นเพิ่มทุน PP จำนวน 300 ล้านหุ้น ที่ราคา 1 บ./หุ้น
PF จ่อขายหุ้นเพิ่มทุน PP จำนวน 300 ล้านหุ้น ให้ "พรทิพย์ เฮมบรี" ที่ราคา 1 บ./หุ้นซึ่งเป็นราคาสูงกว่าตลาด ในวันที่ 28-30 ธ.ค.นี้
27 ธ.ค. 2559

บริษัทพร็อพเพอร์ตี้ เพอร์เฟค จำกัด (มหาชน) หรือ PF ระบุว่า ที่ประชุมคณะกรรมการบริษัทเมื่อวานนี้ (26 ธ.ค.) อนุมัติให้บริษัทเสนอขายหุ้นเพิ่มทุนใหม่ 300 ล้านหุ้น ในราคาหุ้นละ 1 บาท ซึ่งเป็นราคาสูงกว่าราคาตลาด โดยจะจัดสรรให้แก่นางพรทิพย์ เฮมบรี ซึ่งเป็นนักธุรกิจและบุคคลที่ไม่มีความเกี่ยวโยงกับกลุ่มบริษัท กำหนดวันเสนอขายและชำระเงินค่าหุ้นระหว่างวันที่ 28-30 ธ.ค.59
ทั้งนี้ หลังการเข้าซื้อหุ้นเพิ่มทุนของนางพรทิพย์ จะทำให้นางพรทิพย์ เข้ามาถือหุ้นในบริษัทในสัดส่วน 3.76% เป็นผู้ถือหุ้นใหญ่ลำดับที่ 7 ของบริษัท
โดยการจัดสรรหุ้นเพิ่มทุนดังกล่าว เป็นไปตามที่ที่ประชุมวิสามัญผู้ถือหุ้นครั้งที่ 1/2559 เมื่อวันที่ 23 ธ.ค.59 ที่อนุมัติจัดสรรหุ้นเพิ่มทุนจำนวนไม่เกิน 1.3 พันล้านหุ้น พาร์หุ้นละ 1 บาท เพื่อเสนอขายให้แก่บุคคลในวงจำกัด (PP)
สำหรับความจำเป็นในการขายเพิ่มทุนให้กับ PP ครั้งนี้ เนื่องจากบริษัทยังคงมีโครงการอสังหาริมทรัพย์บางส่วนที่อยู่ในระหว่างการพัฒนา และตามแผนธุรกิจในปี 60 มีแผนจะเปิดตัวโครงการใหม่ประมาณ 20 โครงการ มูลค่าโครงการรวมประมาณ 2.6 หมื่นล้านบาท เพื่อให้มีสินค้าเพียงพอที่จะสามารถแข่งขันกับผู้ประกอบการอสังหาริมทรัพย์รายอื่นได้อย่างมีประสิทธิภาพ จึงจำเป็นต้องมีเงินทุนส่วนหนึ่งสำรองไว้เพื่อซื้อที่ดินใหม่ รองรับการก่อสร้างโครงการทั้งหมดในอนาคต และใช้เป็นเงินทุนหมุนเวียนในการดำเนินธุรกิจต่อไป
อนึ่ง ราคาหุ้น PF เช้านี้ไม่เปลี่ยนแปลงอยู่ที่ 0.90 บาทสูงสุด 0.90 บาท ต่ำสุด 0.89 บาท ด้วยมูลค่าซื้อขาย 300.71 บาท
 